《屡遗公择书且寄以诗皆未得报成父弟书云公择》
宋代·赵蕃

与君相从不知乐，别去悬知顿牢落。
一旬两诗三附书，底事来音向人邈。
知君去住良关意，养节忍穷非失计。
如君岂得终布衣，会有高名耀斯世。
我居正在千山底，落叶填门吹不起。
薄醪纵有不敢醉，留待君来相料理。
惠然过我今其时，篱下菊香惊早衰。
南山石老有梅树，要君分韵共哦诗。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。